b'\n_START_ARTICLE_\nNavigaatiosatelliitti\n_START_PARAGRAPH_\nNavigaatiosatelliitti on satelliitti, jonka l\xc3\xa4hett\xc3\xa4m\xc3\xa4n radiosignaalin avulla voidaan Maan p\xc3\xa4\xc3\xa4ll\xc3\xa4 tai Maan l\xc3\xa4hiavaruudessa paikantaa signaalia vastaanottava laite. Se on teknisesti alaryhm\xc3\xa4 tietoliikennesatelliitteja.\n_START_SECTION_\nHistoriallinen kehitys\n_START_PARAGRAPH_\nNavigaatiosatelliitti on yksi vanhimmista satelliittityypeist\xc3\xa4. Yhdysvaltain asevoimat kehitti sit\xc3\xa4 jo 1950-luvun lopulla. Idea hahmottui, kun Johns Hopkinsin yliopiston tutkijat seurasivat Sputnikin radiosignaalia vuonna 1957. T\xc3\xa4m\xc3\xa4 johti saman yliopiston kehitt\xc3\xa4m\xc3\xa4\xc3\xa4n Transit-paikannussatelliittiin. Sen teht\xc3\xa4v\xc3\xa4 oli palvella Pohjoisella j\xc3\xa4\xc3\xa4merell\xc3\xa4 partioivia Yhdysvaltain laivaston sukellusveneit\xc3\xa4. Doppler-ilmi\xc3\xb6\xc3\xb6n perustuva Transit v\xc3\xa4hensi sukellusveneen tarvetta olla veden pinnalla m\xc3\xa4\xc3\xa4ritt\xc3\xa4m\xc3\xa4ss\xc3\xa4 sijaintiaan l\xc3\xa4hinn\xc3\xa4 sekstantin ja taivaankappaleiden avulla. _NEWLINE_Yhdysvallat rakensi globaalisti toimivan Timation-navigaatioj\xc3\xa4rjestelm\xc3\xa4n 1970-luvulla. Sill\xc3\xa4 oli jo k\xc3\xa4ytt\xc3\xa4jin\xc3\xa4 my\xc3\xb6s huviveneilij\xc3\xb6it\xc3\xa4. GPS oli kolmannen tai nelj\xc3\xa4nnen sukupolven navigaatiosatelliitti Yhdysvalloille._NEWLINE_Neuvostoliitto kehitti GLONASS-j\xc3\xa4rjetselm\xc3\xa4n 1970-luvun j\xc3\xa4lkipuolella. Se osin korvasi sen Tsikada-paikannussatelliitit.  Ven\xc3\xa4j\xc3\xa4ll\xc3\xa4 oli vaikeuksia yll\xc3\xa4pit\xc3\xa4\xc3\xa4 GLONASSia 1990-luvulla; satelliittien suunniteltu toimintaik\xc3\xa4 oli alle 5 vuotta ja korvaavia satelliitteja ei laukaistu moneen vuoteen. 2000-luvulla j\xc3\xa4rjestelm\xc3\xa4 on t\xc3\xa4ydennetty Ven\xc3\xa4j\xc3\xa4n alueella t\xc3\xa4ysin toimivaksi. Ven\xc3\xa4j\xc3\xa4 on aloittanut Intian kanssa sen kehitt\xc3\xa4miseen liittyv\xc3\xa4n yhteisty\xc3\xb6n._NEWLINE_EU ja ESA kehitt\xc3\xa4v\xc3\xa4t Galileo-nimist\xc3\xa4 navigaatiosatelliittij\xc3\xa4rjestelm\xc3\xa4\xc3\xa4. Sen ensimm\xc3\xa4inen koesatelliitti laukaistiin vuoden 2005 lopussa. EGNOS on Euroopan alueen GPS-satelliittien tarkkuutta kehitt\xc3\xa4v\xc3\xa4 j\xc3\xa4rjestelm\xc3\xa4, joka aikanaan k\xc3\xa4ytt\xc3\xa4\xc3\xa4 my\xc3\xb6s Galileon signaaleja._NEWLINE_Kiinan kansantasavalta on kehitt\xc3\xa4m\xc3\xa4ss\xc3\xa4 globaalin kattavuuden Beidou-navigaatiosatelliittij\xc3\xa4rjestelm\xc3\xa4lleen, josta k\xc3\xa4ytet\xc3\xa4\xc3\xa4n my\xc3\xb6s nime\xc3\xa4 Compass._NEWLINE_Er\xc3\xa4\xc3\xa4t muut maat, mm. Japani, ovat rakentaneet satelliittinagigaatioj\xc3\xa4rjestelm\xc3\xa4n (Japanin QZSS)omalle alueelleen lis\xc3\xa4\xc3\xa4m\xc3\xa4ll\xc3\xa4 GEO-radan tietoliikennesatelliittiin navigaatiohy\xc3\xb6tykuorman.'